Crònica legislativa de les Illes Balears

Any 2013

Antoni Nadal i Soler∗

En matèria de política lingüística, l’any 2013 va estar marcat a les Illes Balears per la implantació, per al curs 2013-2014, del sistema de tractament integrat de les llengües als centres docents no universitaris de les Illes Balears (TIL) –aplicació unilateral del trilingüisme a les escoles–, i també per l’adaptació de les relacions de llocs de treball de les administracions de l’àmbit territorial de les Illes Balears i els ens del sector públic instrumental que en depenen a la Llei 9/2012, de 19 de juliol, de modificació de la llei 3/2007, de 27 de març, de la funció pública de la comunitat autònoma de les Illes Balears –eliminació, amb caràcter general per a tots els llocs de treball, del requisit del català per accedir a la condició d’empleat públic de qualsevol administració de l’àmbit territorial de la comunitat autònoma–. El Govern de les Illes Balears, presidit pel conservador José Ramón Bauzá (Partit Popular), va continuar fent prevaler la majoria absoluta que va obtenir en les eleccions al Parlament de les Illes Balears del 2011 per afeblir els trets d’identitat de les Illes, sobretot pel que fa a la llengua i la cultura pròpies. En aquest sentit, el Parlament de les Illes Balears va atènyer punts d’irracionalitat quan va manifestar que «els “Països Catalans” no existeixen i que les Illes Balears no formen part de cap “País Català”» (BOPIB núm. 129, 20 de desembre de 2013), i quan va aprovar la Llei 9/2013, de 23 de desembre, sobre l’ús dels símbols institucionals de les Illes Balears, que prohibeix l’exhibició a les escoles i instituts d’un dels símbols de la protesta docent i icona de la llengua catalana: la bandera o el llaç quadribarrats (BOIB núm. 181, de 31 de desembre de 2013).

Subvencions, ajuts, premis

Resolució del president de l’Institut d’Estudis Baleàrics de 18 de desembre de 2012 mitjançant la qual convoca subvencions per donar suport a la traducció, adaptació, localització i incrustació de subtítols de llargmetratges, curtmetratges i documentals en qualsevol format, originals en llengua catalana, castellana o bilingües (català/castellà i un altre idioma) produïts a les Illes Balears durant l’any 2013 (25.000 €) (Butlletí Oficial de les Illes Balears –BOIB– núm. 3, de 5 de gener de 2013; correcció d’errades en el BOIB núm. 37, de 19 de març de 2013).

Convocatòria del Consell de Menorca de l’XI Premi Francesc de Borja Moll de creació de contes i rondalles, any 2013 (BOIB núm. 17, de 2 de febrer de 2013).

∗ Antoni Nadal i Soler, professor de llenguatge administratiu de l’Institut d’Estudis Baleàrics.

Citació recomanada: Nadal i Soler, Antoni M. «Crònica legislativa de les Illes Balears. Any 2013», Revista de Llengua i Dret, núm. 61, 2014, p. 138-154. DOI: 10.2436/20.8030.02.59

Pla estratègic de subvencions del Consell d’Eivissa per a l’any 2013. Inclou els convenis amb el Govern de les Illes Balears per a l’Escola d’Adults (15.000 €) i el Consorci amb l’Institut d’Estudis Baleàrics (13.860 €) (BOIB núm. 19, de 7 de febrer/2013).

Relació de les subvencions atorgades pel Departament d’Educació, Cultura i Patrimoni del Consell d’Eivissa l’any 2012. Inclou el Conveni de col·laboració entre el Consorci per al Foment de la Llengua Catalana i la Projecció Exterior de la Cultura de les Illes Balears i el Consell d’Eivissa per mantenir el Centre d’Autoaprenentatge de Llengua Catalana d’Eivissa durant l’any 2012, signat el 3 d’abril (13.860 €) (BOIB núm. 23, de 16 de febrer de 2013).

Decret 9/2013, de 22 de febrer, de concessió dels premis Ramon Llull de les Illes Balears de l’any 2013. Entre d’altres, es premia el setmanari El Iris de Ciutadella, que publica articles en llengua catalana i, d’aquesta manera, promou l’ús de la llengua pròpia (BOIB núm. 27, de 23 de febrer de 2013).

Resolució del president de l’Institut d’Estudis Baleàrics de 27 de febrer de 2013 per la qual convoca ajuts per donar suport a l’edició de material didàctic en català adaptat a la realitat lingüística, cultural i patrimonial de les Illes Balears (75.000 €) (BOIB núm. 31, de 5 de març de 2013).

Pla estratègic de subvencions del Consell de Mallorca i de l’organisme autònom Institut Mallorquí d’Afers Socials per a l’any 2013. Inclou la convocatòria del Programa de subvencions destinades a les empreses que editin llibres o fonogrames d’interès cultural especial (75.000 €), el suport econòmic a l’Associació de la Premsa Forana de Mallorca (6.000 €) i el suport econòmic a l’organització de la Setmana del Llibre en Català (8.000 €) (BOIB núm. 52, de 18 d’abril/2013).

Acord de la Junta de Govern de l’Ajuntament de Palma de 17 d’abril de 2013 d’aprovació de les bases de subvencions per a l’establiment d’una Xarxa d’Entitats Col·laboradores dins l’àmbit de la dinamització juvenil i per a la concessió de subvencions a aquestes entitats l’any 2013. Poden ser objecte de les subvencions les entitats i associacions que en els seus projectes incloguin el foment del coneixement i la integració de la cultura pròpia de les Illes Balears en aspectes com la llengua, entre altres objectius (base 1) (BOIB núm. 55, de 25 d’abril de 2013).

Resolució del vicepresident i conseller de Presidència de 31 de maig de 2013 per la qual aprova la convocatòria de subvencions en matèria d’immigració adreçades a entitats locals. Poden ser objecte de subvenció tallers, cursos i altres accions formatives, de caràcter presencial, de llengua castellana i de llengua catalana (annex 1.2.b) (BOIB núm. 82, de 8 de juny de 2013).

Convocatòria de subvencions 2013 del Departament de Vicepresidència de Cultura, Patrimoni i Esports del Consell de Mallorca per a les activitats musicals de les entitats associatives o organitzatives sense ànim de lucre i de les bases que han de regir-la (60.000 €). S’hi considera l’ús del català si un dels objectius del projecte és estendre l’ús o el coneixement de la llengua catalana, les mesures per assolir-lo i si és aquesta la llengua vehicular de l’activitat (base 13.d) (BOIB núm. 96, de 9 de juliol de 2013).

Convocatòria de subvencions 2013 del Departament de Vicepresidència de Cultura, Patrimoni i Esports del Consell de Mallorca per als projectes culturals de les entitats d’administració local o dels organismes públics que en depenen i, de les bases que han de regir-la (100.000 €). S’hi considera l’ús del català si un dels objectius del projecte és estendre l’ús o el coneixement de la llengua catalana, les mesures per assolir-lo i si és aquesta la llengua vehicular de l’activitat (base 13.1.d) (BOIB núm. 97, de 11 de juliol de 2013).

Conveni de col·laboració entre el Consell d’Eivissa i l’Institut d’Estudis Eivissencs en matèria d’activitats culturals per a l’any 2013 (BOIB núm. 105, de 27 de juliol de 2013).

Convocatòria de subvencions 2013 del Departament de Vicepresidència de Cultura, Patrimoni i Esports del Consell de Mallorca per donar suport a les fires d‘arts escèniques que es realitzin a Mallorca per entitats d’administració local de Mallorca o els organismes públics que en depenen i les bases que han de regir-la (50.000 €). S’hi considera l’ús del català si un dels objectius del projecte és estendre l’ús o el coneixement de la llengua catalana, les mesures per assolir-lo i si és aquesta la llengua vehicular de l’activitat (base 13.c) (BOIB núm. 106, de 30 de juliol de 2013).

Convocatòria de subvencions 2013 del Departament de Vicepresidència de Cultura, Patrimoni i Esports del Consell de Mallorca per donar suport a les fires d’arts escèniques que es realitzin a Mallorca per entitats associatives o organitzatives sense ànim de lucre i de les bases que han de regir-la (20.000 €). S’hi considera l’ús del català si un dels objectius del projecte és estendre l’ús o el coneixement de la llengua catalana, les mesures per assolir-lo i si és aquesta la llengua vehicular de l’activitat (base 13.c) (BOIB núm. 107, de 1 d’agost de 2013).

Convocatòria d’ajudes de minimis 2013 del Departament de Vicepresidència de Cultura, Patrimoni i Esports del Consell de Mallorca per donar suport a la realització i l’edició de llibres i fonogrames d’especial interès cultural i de les bases per les quals s’ha de regir (75.000 €). Són objecte d’aquesta convocatòria les sol·licituds d’empreses editorials i discogràfiques que vulguin acollir-se a les ajudes per a la producció i l’edició, en qualsevol format, de llibres i fonogrames en llengua catalana (base 2) (BOIB núm. 107, de 1 d’agost de 2013).

Convocatòria d’ajudes de minimis 2013 del Departament de Vicepresidència de Cultura, Patrimoni i Esports del Consell de Mallorca per als projectes d’arts escèniques de caràcter professional i, de les bases que han de regir-la (200.000 €). Entre els criteris d’avaluació, es puntua que els projectes siguin d’autor en llengua catalana (base 14) (BOIB núm. 108, de 3 d’agost de 2013).

Resolució del vicepresident de Cultura, Patrimoni i Esports del Consell de Mallorca de 31 de juliol de 2013 relativa a l’aprovació de la convocatòria d’ajudes de minimis de 2013 per als projectes expositius d’arts plàstiques i de les bases que han de regir-la (60.000 €). Es valora si la llengua vehicular del projecte expositiu és la catalana (base 13.d) (BOIB núm. 110, de 6 d’agost de 2013).

Resolució de la presidenta de l’Institut Balear de la Joventut de 19 de juliol de 2013 per la qual aprova la convocatòria dels certàmens i premis del programa cultural Art Jove per a l’any 2013 i se n’estableixen les bases generals i les específiques. Hi ha certàmens de poesia, de còmic i de relats breus solidaris en català i en castellà (BOIB núm. 111, de 8 d’agost de 2013).

Convocatòria del XII Premi Josep Vivó de glosa escrita, del Consell de Menorca, i de les bases que les regeixen. Les obres s’han d’escriure en llengua catalana (BOIB núm. 133, de 26 de setembre de 2013).

Convocatòria del I Premi de Narrativa Juvenil del Consell de Menorca i de les bases que el regeixen. L’objecte d’aquest premi és estimular la creació literària en llengua catalana entre els joves, així com ampliar l’oferta de literatura juvenil feta a Menorca a fi de fomentar l’hàbit de la lectura entre la joventut (BOIB núm. 138, de 8 d’octubre de 2013).

Resolució del director de l’Institut d’Estudis Baleàrics de 4 de novembre de 2013 en relació amb la convocatòria d’ajuts per donar suport a la traducció, adaptació, localització i incrustació de subtítols de llargmetratges, curtmetratges i documentals en qualsevol format, originals en llengua catalana, castellana o bilingües (català/castellà i un altre idioma) produïts a les Illes Balears durant l’any 2013 (BOIB núm. 161, de 21 de novembre de 2013).

Resolució de la consellera d’Educació, Cultura i Universitats de 25 de novembre de 2013 per la qual determina els crèdits pressupostaris màxims que s’han de destinar a les ajudes per dotar d’auxiliars de conversa els centres educatius de les Illes Balears per al curs 2013-2014, d’acord amb les bases de col·laboració entre la Conselleria d’Educació, Cultura i Universitats i el Ministeri d’Educació, Cultura i Esport. Disposa que l’import màxim destinat als ajuts als auxiliars de conversa en llengua estrangera per al curs escolar 2013-2014 és de 913.600 euros (BOIB núm. 171, de 12 de desembre de 2013).

Institut Ramon Llull

Publicació d’una relació de subvencions d’import superior a 3.000 € concedides per l’Institut Ramon Llull (BOIB núm. 15, de 31 de gener de 2013).

Publicació d’una relació de subvencions d’import superior a 3.000 € concedides per l’Institut Ramon Llull (BOIB núm. 30, de 2 de març de 2013).

Institut d’Estudis Baleàrics

Acord del Consell de Govern de 19 de juliol de 2013 pel qual s’autoritza la modificació dels Estatuts de l’Institut d’Estudis Baleàrics. Amb aquesta modificació se centralitza en un mateix organisme la formació no reglada i l’avaluació de llengua catalana, se simplifica l’estructura administrativa i es facilita als ciutadans el procés d’obtenció dels certificats de llengua catalana (BOIB núm. 101, de 20 de juliol de 2013).

Decret 25/2013, de 24 de maig, de modificació del Decret 54/2002, de 12 d’abril, pel qual es regulen les indemnitzacions per raó del servei del personal al servei de l’Administració autonòmica de les Illes Balears, i del Decret 87/2012, de 16 de novembre, d’avaluació i certificació de coneixements de llengua catalana (BOIB núm. 74, de 25 de maig de 2013).

Resolució del president de l’Institut d’Estudis Baleàrics de 8 de gener de 2013 per la qual modifica la composició dels tribunals avaluadors de coneixements generals de llengua catalana (BOIB núm. 6, de 12 de gener de 2013).

Resolució del president de l’Institut d’Estudis Baleàrics de 15 de gener de 2013 per la qual publica els convenis de col·laboració que ha subscrit aquesta entitat el tercer quadrimestre de l’any 2012 (BOIB núm. 23, de 16 de febrer de 2013).

Correcció d’errades de la Resolució del president de l’Institut d’Estudis Baleàrics per la qual publica els convenis de col·laboració que ha subscrit aquesta entitat el tercer quadrimestre de l’any 2012. Hi afegeix el Conveni de col·laboració entre l’Institut d’Estudis Baleàrics i l’Ajuntament d’Eivissa per mantenir el Centre d’Autoaprenentatge de Llengua Catalana d’Eivissa durant l’any 2012 i el Conveni de col·laboració entre l’Institut d’Estudis Baleàrics i l’Ajuntament de Ciutadella per al manteniment del Centre d’Autoaprenentatge de Llengua Catalana Francesc de Borja Moll de Ciutadella durant l’any 2013 (BOIB núm. 23, de 16 de febrer de 2013).

Resolució del director adjunt de l’Institut d’Estudis Baleàrics de 18 d’abril de 2013 per la qual convoca els cursos del Pla de reciclatge i formació lingüística i cultural de 2013 per a l’obtenció dels certificats de les assignatures de coneixement del medi social i cultural: geografia, història i literatura, metodologia general de l’ensenyament de la llengua catalana, seminaris de llenguatge específic: per a humanitats, tecnicocientífic i juridicoadministratiu, i seminari de tractament de llengües en el currículum (BOIB núm. 53, de 20 d’abril de 2013).

Resolució del president de l’Institut d’Estudis Baleàrics de 30 d’abril de 2013 per la qual fa pública la llista de persones que han resultat aptes en la convocatòria de proves de gener 2013 per a l’obtenció dels certificats de català dels nivells A2, B1, B2, C1, C2 i llenguatge administratiu que expedeix la Conselleria d’Educació, Cultura i Universitats (BOIB núm. 72, de 21 de maig de 2013; correcció d’errades en el BOIB núm. 77, d’1 de juny de 2013).

Publicació del Conveni de col·laboració entre l’Institut d’Estudis Baleàrics i el Consell d’Eivissa per mantenir el Centre d’Autoaprenentatge de Llengua Catalana d’Eivissa durant l’any 2013 (BOIB núm. 72, de 21 de maig de 2013).

Resolució del director adjunt de l’Institut d’Estudis Baleàrics de 16 de maig de 2013 per la qual publica els convenis de col·laboració que ha subscrit aquesta entitat el primer quadrimestre de l’any 2013. Inclou el Conveni de col·laboració entre l’Institut d’Estudis Baleàrics i l’Ajuntament d’Inca per al manteniment del Centre d’Autoaprenentatge de Llengua Catalana d’Inca durant l’any 2013 i el Conveni de col·laboració entre l’Institut d’Estudis Baleàrics i el Consell d’Eivissa per mantenir el Centre d’Autoaprenentatge de Llengua Catalana d’Eivissa durant l’any 2013 (BOIB núm. 72, de 21 de maig de 2013).

Resolució de la presidenta de l’Institut d’Estudis Baleàrics de 3 d’octubre de 2013 per la qual amplia la llista de persones que han superat les proves de la convocatòria de gener de 2013 per a l’obtenció del certificat de català del nivell C2 que expedeix la Conselleria d’Educació, Cultura i Universitats (BOIB núm. 143, de 19 d’octubre de 2013).

Resolució de la presidenta de l’Institut d’Estudis Baleàrics de 22 d’octubre de 2013 per la qual convoca un concurs per formar part de la borsa de responsables d’aula, examinadors i/o correctors de les proves per a l’obtenció dels certificats de català que organitza l’Institut d’Estudis Baleàrics (BOIB núm. 155, de 12 de novembre de 2013).

Resolució de la presidenta de l’Institut d’Estudis Baleàrics de 20 de novembre de 2013 per la qual nomena els membres de la Comissió Tècnica d’Assessorament per a l’Ensenyament de i en Llengua Catalana (BOIB núm. 162, de 23 de novembre de 2013).

Resolució de la presidenta de l’Institut d’Estudis Baleàrics de 21 de novembre de 2013 per la qual convoca les proves de 2014 per obtenir els certificats de català dels nivells A2, B1, B2, C1, C2 i llenguatge administratiu que expedeix la Conselleria d’Educació, Cultura i Universitats (BOIB núm. 162, de 23 de novembre de 2013).

Resolució de la presidenta de l’Institut d’Estudis Baleàrics de 18 de desembre de 2013 per la qual modifica la composició dels tribunals avaluadors de coneixements generals de llengua catalana (BOIB, núm. 178, de 26 de desembre de 2013).

Ensenyament

Decret 15/2013, de 19 d’abril, pel qual es regula el tractament integrat de les llengües (TIL) als centres docents no universitaris de les Illes Balears (BOIB núm. 53, de 20 d’abril de 2013).

Aquest decret regula el tractament integrat de les llengües als centres docents no universitaris de les Illes Balears –tant els sostinguts amb fons públics com els privats que imparteixen ensenyaments conduents a l’obtenció de títols oficials d’educació secundària i formació professional– a fi d’aconseguir que els alumnes de les Illes Balears adquireixin el domini de les dues llengües oficials i les competències adequades en la llengua estrangera –preferentment l’anglesa– del projecte educatiu del centre.

S’ha dit que el Decret representa el final d’un model d’atenció a les llengües a l’escola de les Illes Balears que s’ha implantat al llarg de més de tres dècades. Si el Govern de les Illes Balears ha defensat aquesta iniciativa com una primera passa cap a l’ensenyament en tres idiomes, la comunitat educativa i l’oposició parlamentària han acusat el Govern de precipitació per l’escàs rigor docent en la seva posada en marxa i la falta de mitjans, i de pretendre arraconar el català, atès que rebaixa en dos terços la presència de la llengua catalana, pròpia de les Illes Balears, com a llengua de l’ensenyament. Segons un comunicat del professorat de la Facultat d’Educació de la Universitat de les Illes Balears de 8 d’octubre de 2013, «la introducció forçada de la llengua castellana com a vehicular d’un terç de les matèries no té, evidentment, com a objectiu millorar el coneixement de l’anglès o de cap altra llengua estrangera, sinó simplement disminuir la presència del català».

El 6 de setembre de 2013, la Sala Contenciosa Administrativa del TSJIB decreta la suspensió de l’aplicació de l’annex del Decret, que comporta la suspensió de les Instruccions del secretari autonòmic d’Educació, Cultura i Universitats de 9 de maig de 2013 per a l’execució del Decret 15/2013, no publicades oficialment.

Tenint en compte que el curs escolar 2013-2014 ja ha començat, i per permetre la immediata aplicació efectiva dels projectes de tractament integrat de llengües pels centres educatius no universitaris de les Illes Balears, el Govern aprova (segons l’oposició parlamentària, menyspreant la independència del poder judicial i sense la participació de la comunitat educativa ni consultar la UIB) el Decret llei 5/2013, de 6 de setembre, pel qual s’adopten determinades mesures urgents en relació amb la implantació, per al curs 2013-2014, del sistema de tractament integrat de les llengües als centres docents no universitaris de les Illes Balears (BOIB núm. 124, de 7 de setembre de 2013).

El Ple del Parlament de les Illes Balears, en sessió tinguda el dia 24 de setembre de 2013, va validar per 34 vots a favor, 24 en contra i cap abstenció, el Decret llei 5/2013 (Butlletí Oficial del Parlament de les Illes Balears –BOPIB–, núm. 117, de 4 d’octubre de 2013).

Mentrestant, la resposta dels docents és la convocatòria d’una vaga indefinida a partir del 16 de setembre de 2013, que concita un gran suport social i culmina amb la manifestació d’unes cent mil persones el 29 de setembre a Palma.

Decret 6/2013, de 2 de maig, del president de les Illes Balears, pel qual s’estableixen les competències i l’estructura orgànica bàsica de les conselleries de l’Administració de la Comunitat Autònoma de les Illes Balears. La Direcció General d’Ordenació, Innovació i Formació Professional exerceix, entre d’altres, les competències en ensenyament del català i normalització lingüística en l’àmbit educatiu; ensenyament de llengües estrangeres, i coordinació, supervisió i aplicació dels projectes sobre tractament de llengües. La Direcció General d’Universitats, Recerca i Transferència del Coneixement exerceix, entre d’altres, les competències en normalització de la llengua catalana, promoció i defensa dels drets lingüístics (BOIB núm. 60, de 2 de maig de 2013).

Decret 15/2013, de 7 de juny, del president de les Illes Balears, pel qual es modifica el Decret 6/2013, de 2 de maig, del president de les Illes Balears, pel qual s’estableixen les competències i l’estructura orgànica bàsica de les conselleries de l’Administració de la Comunitat Autònoma de les Illes Balears. Les modificacions referents a l’estructura de la Conselleria d’Educació, Cultura i Universitats figuren en l’article 2. La Direcció General d’Ordenació, Innovació i Formació Professional exerceix, entre d’altres, les competències en ensenyament del català i normalització lingüística en l’àmbit educatiu; ensenyament de llengües estrangeres, i coordinació, supervisió i aplicació dels projectes sobre tractament de llengües. La competències relatives a la gestió i la certificació dels cursos i les proves lliures inclosos en el Pla de formació lingüística i cultural, la concessió de l’exempció de l’avaluació de la llengua i la literatura catalanes i l’homologació dels estudis de llengua catalana de l’educació secundària obligatòria i del batxillerat amb els certificats de coneixements de llengua catalana de la Conselleria d’Educació, Cultura i Universitats corresponen al consorci Institut d’Estudis Baleàrics, ens públic adscrit a la Conselleria d’Educació, Cultura i Universitats. També corresponen al consorci Institut d’Estudis Baleàrics les competències relatives a la normalització de la llengua catalana, la promoció i defensa dels drets lingüístics, i l’organització, la gestió i la certificació de les proves de coneixements de llengua catalana per a la població adulta fora de l’ensenyament reglat (BOIB núm. 82, de 8 de juny de 2013).

Ordre del conseller d’Educació, Cultura i Universitats de 21 de febrer de 2013 per la qual determina els títols, diplomes i certificats equivalents als certificats de coneixements de llengua catalana de la Direcció General de Cultura i Joventut (BOIB núm. 34, de 12 de març de 2013).

Ordre del conseller d’Educació, Cultura i Universitats de 16 d’abril de 2013 per la qual aprova la relació de funcions dels llocs de feina del personal funcionari de la Conselleria d’Educació, Cultura i Universitats i d’altres òrgans que en depenen. Inclou el Departament d’Ordenació Educativa i Ensenyament de Llengües, el Servei d’Ensenyament de Català, el Servei d’Ensenyament de Llengües Estrangeres i Programes Exteriors i el Departament d’Assessorament Lingüístic (BOIB núm. 57, de 29 d’abril de 2013).

Ordre de la consellera d’Educació, Cultura i Universitats de 17 de juny de 2013 per la qual aprova la relació de funcions dels llocs de feina del personal funcionari de la Conselleria d’Educació, Cultura i Universitats i d’altres òrgans que en depenen. Inclou el Departament d’Ordenació Educativa, el Servei de Tractament Integrat de Llengües, el Servei d’Ensenyament de Llengües Estrangeres i Programes Exteriors i el Consorci Institut d’Estudis Baleàrics (BOIB núm. 88, de 22 de juny de 2013).

Ordre de la consellera d’Educació, Cultura i Universitats de 9 de juliol de 2013 per la qual es regula el procediment per a l’ocupació de llocs de treball d’inspectors d’Educació en comissió de serveis. Cal acreditar els coneixements de llengua catalana mitjançant la possessió del certificat de capacitació corresponent a cada etapa educativa o alguna titulació legalment homologable (base 2) (BOIB núm. 98, de 13 de juliol de 2013).

Ordre de la consellera d’Educació, Cultura i Universitats de 8 de novembre de 2013 per la qual es modifica i es regula la Comissió Tècnica d’Assessorament per a l’Ensenyament de i en Llengua Catalana. Adscriu la Comissió a l’Institut d’Estudis Baleàrics (article 1) (BOIB núm. 154, de 9 de novembre de 2013).

Resolució de la directora general de Cultura i Joventut de la Conselleria d’Educació, Cultura i Universitats de 5 de desembre de 2012 per la qual nomena els membres de la Comissió Tècnica d’Avaluació de Coneixements de Català (BOIB núm. 1, d’1 de gener de 2013).

Resolució del director general d’Ordenació, Innovació i Formació Professional de 23 de gener de 2013 per la qual convoca la prova lliure per obtenir el títol de batxiller dirigida a les persones majors de vint anys a les Illes Balears per al curs 2012-2013 i es dicten les normes per dur-la a terme (BOIB núm. 14, de 29 de gener de 2013).

Resolució del conseller d’Educació, Cultura i Universitats de 25 de gener de 2013 per la qual aprova les instruccions que regulen el curs de formació específic per a l’accés als cicles formatius de grau superior de formació professional del sistema educatiu, que s’ha d’impartir durant el curs escolar 2012-2013 dins l’àmbit de les Illes Balears. Segons l’article 4.1.a), la part comuna del curs té caràcter instrumental i ha de desenvolupar, com a mínim, els objectius de la llengua castellana, de la llengua catalana i de l’idioma estranger del batxillerat. Vegeu-ne també els art. 5.3, 5.4 i 5.6, sobre les excepcions als cursos de formació relatius a llengües. Annex 2 sobre l’estructura del curs de formació específic per a l’accés als cicles de grau superior de formació professional. Annex 4 sobre el currículum de les matèries de la part comuna (BOIB núm. 20, de 9 de febrer de 2013).

Resolució del director general d’Ordenació, Innovació i Formació Professional de 20 de febrer de 2013 per la qual convoca les proves d’accés als cicles formatius de grau superior de formació professional del sistema educatiu i se’n concreten aspectes sobre l’organització (art. 6.5.o) i p), 12.2.a) i b), 14.3, 16.2.a), 20.3.b), annex 2.1, annex 2.2.c), annex 4) (BOIB núm. 28, de 26 de febrer de 2013).

Resolució del director general d’Ordenació, Innovació i Formació Professional de 19 de febrer de 2013 per la qual convoca la prova d’accés als cicles formatius de grau mitjà de formació professional del sistema educatiu i se’n concreten aspectes sobre l’organització (BOIB núm. 28, de 26 de febrer de 2013).

Resolució del director general de Planificació, Inspecció i Infraestructures Educatives de 28 de febrer de 2013 per la qual constitueix la comissió de valoració de les sol·licituds per contractar amb caràcter provisional, temporal i extraordinari professors a centres privats concertats. La Comissió, amb caràcter previ a la contractació i consegüent finançament d’aquesta, exerceix, entre d’altres, la funció de comprovar el certificat acreditatiu del coneixement adequat de la llengua catalana d’acord amb el que estableixen els articles 3.1, 3.2 i 4 de la disposició addicional única del Decret 115/2001, de 14 de setembre, pel qual es regula l’exigència de coneixement de les llengües oficials al personal docent (art. 3.1) (BOIB núm. 32, de 7 de març de 2013).

Resolució del director general d’Ordenació, Innovació i Formació Professional de 4 de març de 2013 per la qual convoca i dicta les normes per a la realització de les proves lliures perquè les persones majors de devuit anys puguin obtenir directament el títol de graduat en educació secundària obligatòria, a les Illes Balears (BOIB núm. 37, de 19 de març de 2013).

Resolució del director general de Planificació, Inspecció i Infraestructures Educatives de 19 de març de 2013 per la qual convoca la prova d’accés de caràcter general perquè les persones sense la titulació acadèmica necessària puguin accedir a les formacions esportives del cicle superior/nivell III del grau superior dels ensenyaments esportius de règim especial, i se’n concreten aspectes sobre la seva organització (BOIB núm. 41, de 26 de març de 2013).

Resolució del director general de Planificació, Inspecció i Infraestructures Educatives de 19 de març de 2013 per la qual convoca la prova d’accés de caràcter general perquè les persones sense la titulació acadèmica necessària puguin accedir a les formacions esportives del cicle inicial/nivell I del grau mitjà dels ensenyaments esportius de règim especial, i se’n concreten aspectes sobre la seva organització (BOIB núm. 42, de 28 de març de 2013).

Resolució del director general d’Ordenació, Innovació i Formació Professional de 17 d’abril de 2013 de modificació de la Resolució del director general d’Ordenació, Innovació i Formació Professional de 20 de febrer de 2013 per la qual convoca les proves d’accés als cicles formatius de grau superior de formació professional del sistema educatiu i se’n concreten aspectes sobre l’organització (BOIB núm. 54, de 23 d’abril de 2013).

Resolució del director general d’Universitats, Recerca i Transferència del Coneixement de 25 d’abril de 2013 per la qual convoca la prova específica d’accés als estudis superiors d’art dramàtic i es concreta el procés d’admissió i de matrícula per al curs 2013-2014 (BOIB núm. 64, de 7 de maig de 2013).

Resolució del director general d’Universitats, Recerca i Transferència del Coneixement de 25 d‘abril de 2013 per la qual aprova les instruccions per regular les proves d’accés i el procés d’admissió i de matrícula als ensenyaments artístics superiors d’art dramàtic, de disseny i de música (BOIB núm. 64, de 7 de maig de 2013).

Resolució de la consellera d’Educació, Cultura i Universitats de 10 de maig de 2013 per la qual convoca el procediment per a l’acreditació de les competències professionals adquirides mitjançant l’experiència laboral o per vies no formals de formació, incloses en les unitats de competència de diverses qualificacions professionals (BOIB núm. 76, de 30 de maig de 2013).

Resolució del director general de Planificació, Infraestructures Educatives i Recursos Humans de 17 de juny de 2013 per la qual convoca, per al curs 2013-2014, el procés d’adjudicació de destinacions provisionals per als funcionaris de carrera docents sense destinació definitiva i els desplaçats per manca d’horari, per als funcionaris docents en pràctiques i per als aspirants a funcionaris interins docents a centres públics d’ensenyament no universitari dependents de la Conselleria d’Educació, Cultura i Universitats del Govern de les Illes Balears, i s’aproven les instruccions que l’han de regir, com també les instruccions que han de regir, per al curs 2013-2014, el procés d’adjudicació de substitucions als centres esmentats (BOIB núm. 87, de 20 de juny de 2013).

Resolució de la directora general d’Ordenació, Innovació i Formació Professional de 18 de juny de 2013 per la qual convoca amb caràcter extraordinari les proves d’accés als cicles formatius de grau superior de formació professional del sistema educatiu i se’n concreten aspectes sobre l’organització (BOIB núm. 90, de 27 de juny de 2013).

Resolució de la directora general d’Ordenació, Innovació i Formació Professional de 17 de juny de 2013 per la qual convoca amb caràcter extraordinari la prova d’accés als cicles formatius de grau mitjà de formació professional del sistema educatiu i se’n concreten aspectes sobre l’organització (BOIB núm. 90, de 27 de juny de 2013).

Resolució de la consellera d’Educació, Cultura i Universitats de 24 juny de 2013 per la qual determina, d’una manera excepcional i transitòria per al curs 2013-2014, els certificats de nivell de coneixements de llengües estrangeres: alemany, anglès i francès, que es consideren acreditatius del nivell exigit per impartir àrees, matèries, mòduls o àmbits de coneixement no lingüístics en llengua estrangera en els centres docents no universitaris de les Illes Balears sostinguts amb fons públics, així com en els centres privats que imparteixen ensenyaments conduents a l’obtenció de títols oficials d’educació secundària i formació professional (BOIB núm. 95, de 6 de juliol de 2013; correcció d’errades en el BOIB núm. 105, de 27 de juliol de 2013).

Resolució del secretari autonòmic d’Educació, Cultura i Universitats de 7 de juny de 2013 en relació amb el servei escolar de menjador als centres públics no universitaris i les escoles matineres. Segons l’article 4.3, el personal no docent que desenvolupi tasques d’atenció de l’alumnat durant l’horari del servei escolar de menjador haurà d’acreditar, entre d’altres, el títol de coneixements de llengua catalana equivalents al nivell A o superior (BOIB núm. 95, de 6 de juliol de 2013).

Resolució de la consellera d’Educació, Cultura i Universitats de 25 de juliol de 2013 per la qual aprova les instruccions per a l’organització dels ensenyaments de determinats cicles formatius de formació professional en règim d’educació a distància per al curs acadèmic 2013-2014 (BOIB núm. 111, de 8 d’agost de 2013).

Resolució del director general d’Universitats, Recerca i Transferència del Coneixement d’11 d’octubre de 2013 per la qual convoca els centres educatius de les Illes Balears perquè aportin professors per tutoritzar els estudiants en pràctiques del Màster Universitari de Formació del Professorat de la Universitat Nacional d’Educació a Distància. En aquest curs s’ofereixen, entre d’altres, les especialitzacions següents: anglès, francès, italià, llatí, grec, llengua castellana i literatura (BOIB núm. 142, de 17 d’octubre de 2013).

Resolució de la consellera d’Educació, Cultura i Universitats de 16 d’octubre de 2013 per la qual estableix la realització d’una avaluació mostral de diagnòstic de nivell de competència en comunicació lingüística a primer, tercer i cinquè curs d’educació primària durant el curs 2013-2014 i el seu procediment d’aplicació als centres docents no universitaris de les Illes Balears que imparteixen aquests ensenyaments (BOIB núm. 143, de 19 d’octubre de 2013).

Resolució de la consellera d’Educació, Cultura i Universitats de 18 d’octubre de 2013 per la qual estableix el procediment selectiu d’aplicadors i correctors de l’avaluació mostral de diagnòstic de nivell de competència en comunicació lingüística a primer, tercer i cinquè curs d’educació primària del curs 2013-2014 (BOIB núm. 146, de 24 d’octubre de 2013).

Funció pública

El Ple del Parlament de les Illes Balears, en la tercera sessió plenària extraordinària tinguda el dia 16 de juliol de 2013, va aprovar la Llei 4/2013, de 17 de juliol, de coordinació de les policies locals de les Illes Balears. Els membres dels cossos de policia local i els policies en els ajuntaments que no hagin constituït cos de policia local tenen el dret, entre d’altres, a exposar, a través de la via jeràrquica, verbalment o per escrit, i sempre fent ús d’un llenguatge i expressions no ofensius, suggeriments relacionats amb el funcionament del servei, l’horari o les tasques, com també qualsevol altra petició que considerin adequada (art. 48), i tenen el deure, entre d’altres, de respectar el dret dels ciutadans a adreçar-se’ls en qualsevol de les llengües oficials de les Illes Balears (art. 54). És una falta molt greu (art. 68) tota actuació que suposi discriminació per raó d’origen racial o ètnic, religió o conviccions, discapacitat, edat o orientació sexual, sexe, llengua, opinió, lloc de naixement o veïnatge o qualsevol altra condició o circumstància personal o social (BOPIB núm. 109, de 26 de juliol de 2013).

Decret 20/2013, de 15 de juliol, del president de les Illes Balears, pel qual es modifica el Decret 6/2013, de 2 de maig, del president de les Illes Balears, pel qual s’estableixen les competències i l’estructura orgànica bàsica de les conselleries de l’Administració de la Comunitat Autònoma de les Illes Balears. Distribueix les competències en matèria lingüística entre la Direcció General d’Ordenació, Innovació i Formació Professional, i l’Institut d’Estudis Baleàrics (BOIB núm. 101, de 20 de juliol de 2013).

Decret 48/2013, de 18 d’octubre, de modificació del Decret 75/1994, de 26 de maig, pel qual s’estableix el barem de mèrits en els concursos per proveir llocs de treball reservats a funcionaris amb habilitació nacional. Adapta la regulació continguda en el Decret 75/1994, de 26 de maig, regulador del barem de mèrits en els concursos per proveir llocs de treball reservats a funcionaris amb habilitació nacional a la Llei 3/2007, de 27 de març, de la funció pública de la CAIB, i estableix el barem de valoració del coneixement de la llengua catalana com a mèrit (BOIB núm. 147, de 26 d’octubre de 2013).

Ordre del conseller de Salut, Família i Benestar Social de 18 d’abril de 2013 per la qual aprova l’atribució de funcions als llocs de feina de la Conselleria de Salut, Família i Benestar Social i de l’Institut Balear de la Dona. Inclou el lloc base tècnic/a superior assessorament lingüístic i el de logopeda (BOIB núm. 57, de 29 d’abril de 2013).

Ordre del conseller d’Administracions Públiques d’11 d’abril de 2013 per la qual aprova la relació de funcions dels llocs de treball del personal funcionari de la Conselleria d’Administracions Públiques i de l’Escola Balear d’Administració Pública. Inclou dos llocs base tècnic/a superior assessorament lingüístic i el de cap de la Secció VI de l’EBAP, que té les funcions, entre d’altres, d’organitzar, estructurar i supervisar els cursos en línia de llengua catalana conjuntament amb el cap d’estudis o els coordinadors (BOIB núm. 57, de 29 d’abril de 2013).

Ordre del conseller de Salut de 17 de juny de 2013 per la qual aprova l’atribució de funcions als llocs de feina de la Conselleria de Salut i del Servei de Salut de les Illes Balears. Inclou dos llocs base tècnic/a superior assessorament lingüístic (BOIB núm. 88, de 22 de juny de 2013).

Ordre de la consellera Família i Serveis Socials de 5 de juny de 2013 per la qual aprova l’atribució de funcions als llocs de feina de la Conselleria de Família i Serveis Socials i de l’Institut Balear de la Dona. Inclou el lloc base tècnic/a superior assessorament lingüístic i el de logopeda (BOIB núm. 88, de 22 de juny de 2013).

Ordre de la consellera d’Administracions Públiques de 17 de juny de 2013 per la qual aprova la relació de funcions dels llocs de treball del personal funcionari de la Conselleria d’Administracions Públiques i de l’Escola Balear d’Administració Pública. Inclou dos llocs base tècnic/a superior assessorament lingüístic i el de cap de la Secció VI de l’EBAP, que té les funcions, entre d’altres, d’organitzar, estructurar i supervisar els cursos en línia de llengua catalana conjuntament amb el cap d’estudis o els coordinadors (BOIB núm. 88, de 22 de juny de 2013).

Acord del Consell General de l’Agència Tributària de les Illes Balears de 12 de desembre de 2012 mitjançant el qual s’aprova la modificació de la relació de llocs de feina corresponent al personal funcionari i laboral de l’Agència Tributària de les Illes Balears, relativa a la supressió del requisit de coneixement del català (BOIB núm. 19, de 7 de febrer de 2013).

Resolució de la directora gerent de l’Escola Balear d’Administració Pública (EBAP) de 18 de març de 2013 per la qual fixa el calendari de les proves de llengua catalana organitzades per l’EBAP per a la convocatòria de l’any 2013 (BOIB núm. 45, de 4 d’abril de 2013).

Resolució del conseller d’Administracions Públiques de 27 de març de 2013 per la qual fa pública la convocatòria del concurs ordinari per a la provisió de llocs de feina reservats a personal funcionari amb habilitació de caràcter estatal. Annex I.3.1 i 2, annex I.4. A l’annex II hi figuren les referències lingüístiques que inclouen els ajuntaments que ofereixen places. A l’annex III el model oficial de sol·licitud de participació preveu l’aportació de documentació relativa als coneixements de «llengua catalana modalitat de les Illes Balears» (BOIB núm. 49, d’11 d’abril de 2013).

Resolució del president del Consell Consultiu de les Illes Balears de 16 d’abril de 2013 per la qual aprova la relació de funcions dels llocs de treball del personal funcionari al servei del Consell Consultiu de les Illes Balears. Inclou el facultatiu/iva superior assessorament lingüístic i el lloc base tècnic/a superior assessorament lingüístic (BOIB núm. 57, de 29 d’abril de 2013).

Resolució de la presidenta de l’Escola Balear d’Administració Pública de 9 de desembre de 2013 per la qual aprova el Pla anual, la convocatòria i les proves dels cursos de llengua catalana organitzats per l’EBAP per a l’any 2014 (BOIB núm. 171, de 12 de desembre de 2013).

Resolució de la presidenta de l’Escola Balear d’Administració Pública de 3 de desembre de 2013 per la qual deixa sense efecte la borsa de professorat per cobrir, temporalment, les necessitats de l’EBAP en matèria de formació en llengua catalana (BOIB núm. 174, de 19 de desembre de 2013).

Resolució del conseller d’Economia i Competitivitat de 10 de desembre de 2013 per la qual disposa la inscripció i dipòsit en el Registre de Convenis Col·lectius de les Illes Balears, i la publicació del Conveni col·lectiu per al personal laboral al servei de l’Administració de la Comunitat Autònoma de les Illes Balears. En els proveïments de llocs de treball convocats mitjançant el sistema de concurs de mèrits és un mèrit de consideració necessària el nivell de coneixement de la llengua catalana (art. 24). Les convocatòries de promoció interna i de torn lliure les ha de convocar el conseller o la consellera competent en matèria de funció pública, i han de contenir, en tot cas, els requisits exigits a les persones aspirants per poder-hi participar, d’acord amb les relacions de llocs de treball, en què cal especificar el nivell exigit de la llengua catalana (art. 27) (BOIB núm. 174, de 19 de desembre de 2013).

Consells insulars i Administració local

Reglament d’ús de les llengües catalana i castellana al Consell de Menorca (BOIB núm. 27, de 23 de febrer de 2013).

Ordenança reguladora de l’Administració electrònica del Consell de Mallorca i dels organismes que en depenen (BOIB núm. 69, de 16 de maig de 2013). Segons l’article 11, la informació institucional i dels serveis incorporada en la seu electrònica està disponible, com a mínim, en llengua catalana i en llengua castellana, és veraç i està permanentment actualitzada.

Addenda a l’acord de col·laboració entre el Consell de Formentera i l’Hospital de Formentera per a la realització d’un curs de formació de català per al personal de l’hospital (BOIB núm. 76, de 30 de maig de 2013).

Modificació del requisit de català en el catàleg de llocs de treball del Consell de Menorca (BOIB núm. 106, de 30 de juliol de 2013).

Modificació de la relació de llocs de treball del Consell de Mallorca per a la seva adaptació al que estableix la Llei 9/2012, de 19 de juliol, de modificació de la Llei 3/2007, de 27 de març, de la funció pública de la CAIB (BOIB núm. 133, de 26 de setembre de 2013).

Acord del Consell Executiu del Consell de Menorca de 18 de novembre de 2013 pel qual es canvia la denominació toponímica del municipi de Maó per la de Maó-Mahón, a l’empara del que disposa l’article 14.1 de la Llei 3/1986, de 19 d’abril, de normalització lingüística de les Illes Balears, que estableix que «els topònims de les Illes Balears poden tenir com a forma oficial la catalana o la castellana i la catalana conjuntament» (BOIB núm, 170, de 10 de desembre de 2013). El 7 novembre de 2011, el Departament de Filologia Catalana i Lingüística General de la Universitat de les Illes Balears ja va fer constar que el canvi llavors anunciat per l’Ajuntament de Maó implicaria una discussió sense sentit que crearia una situació innecessària de duplicació d’un topònim que la tradició d’ús ja ha solucionat.

Modificació de la relació de llocs de feina de l’Institut Mallorquí d’Afers Socials per a la seva adaptació al que estableix la Llei 9/2012, de 19 de juliol, de modificació de la Llei 3/2007, de 27 de març, de la funció pública de la CAIB (BOIB núm. 154, de 9 de novembre de 2013).

Adaptació de la relació de llocs de treball de l’Ajuntament de Son Servera al que estableix la Llei 9/2012, de 19 de juliol, de modificació de la Llei 3/2007 de la funció pública de la CAIB (BOIB núm. 4, de 8 de gener de 2013).

Establiment del nivell de coneixement de la llengua catalana per als llocs de treball del personal de l’Ajuntament d’Andratx (BOIB núm. 26, de 21 de febrer de 2013).

Reglament d’ús del català i el castellà a l’Ajuntament de Maó (BOIB núm. 47, de 6 d’abril de 2013).

Aprovació definitiva del Reglament municipal d’estil administratiu de l’Ajuntament de Felanitx (BOIB núm. 49, d’11 d’abril de 2013).

Reglament de la ràdio municipal de l’Ajuntament de Santa Maria del Camí (BOIB núm. 51, de 16 d’abril de 2013).

Modificació de la relació de llocs de treball de l’Ajuntament de Sant Llorenç des Cardassar (BOIB núm. 73, de 23 de maig de 2013).

Modificació del catàleg de llocs de feina de l’Ajuntament d’Alcúdia (BOIB núm. 85, de 15 de juny de 2013).

Adequació de la relació de llocs de treball de l’Ajuntament de Palma en matèria d’exigència de nivells de català (BOIB núm. 111, de 8 d’agost de 2013).

Modificació de la relació de llocs de treball de la Sindicatura de Comptes de les Illes Balears (BOIB núm. 113, de 13 d’agost de 2013).

Modificació de la relació de llocs de treball corresponent al personal funcionari i laboral de l’Ajuntament de Selva per adaptar-la al que estableix la Llei 9/2012 (BOIB núm. 127, de 14 de setembre de 2013).

Modificació de la plantilla de personal de l’Ajuntament d’Artà (BOIB núm. 129, de 19 de setembre de 2013).

Reglament municipal de normalització lingüística de l’Ajuntament de Capdepera (BOIB núm. 142, de 17 d’octubre de 2013).

Reglament de normalització lingüística de l’Ajuntament de Búger (BOIB núm. 172, de 14 de desembre de 2013).

Conselleria de Presidència

Instrucció 1/2013, de 4 de febrer, de la directora general de Cooperació i Immigració, per la qual s’estableixen els criteris generals per elaborar els informes d’esforç d’integració per a la renovació d’autoritzacions de residència. Pel que fa a les accions formatives, s’han de tenir en consideració les accions formatives destinades a cursos de llengua castellana i cursos de llengua catalana (instrucció 5) (BOIB núm. 21, de 12 de febrer de 2013).

Política lingüística

El Ple del Parlament de les Illes Balears, en sessió tinguda el dia 5 de febrer de 2013, va aprovar la Resolució següent derivada d’una moció, del Grup Parlamentari Socialista, relativa a política lingüística:

«1. El Parlament de les Illes Balears es reafirma en allò que diu l’Estatut d’Autonomia en matèria de regulació de l’ús de les llengües oficials de les Illes Balears, així com dels valors que la llei que regula la nostra autonomia política els confereix.

2. El Parlament de les Illes Balears insta el Govern de les Illes Balears a aplicar allò que preveu l’article 4.3 de l’Estatut d’Autonomia, que diu: “Les institucions de les Illes Balears garantiran l’ús normal i oficial dels dos idiomes, prendran les mesures necessàries per assegurar-ne el coneixement i crearan les condicions que permetin arribar a la igualtat plena de les dues llengües quant als drets dels ciutadans de les Illes Balears.”

3. El Parlament de les Illes Balears es reafirma en el principi legal que constitueix un objectiu polític aconseguir que tothom conegui, en acabar l’escolarització, les dues llengües oficials, el català i el castellà, en el sentit que preveu l’article 20, títol II, de la Llei de normalització lingüística: “El Govern ha d’adoptar les disposicions necessàries encaminades a garantir que els escolars de les Illes Balears, qualsevol que sigui la seva llengua habitual en iniciar l’ensenyament, puguin utilitzar normalment i correctament el català i el castellà al final del període d’escolaritat obligatòria,” i que tenguin un grau adequat de competència en llengua anglesa.

4. El Parlament de les Illes Balears constata que tenim un percentatge elevat d’estudiants d’origen immigrant i per aquest motiu, insta el Govern de les Illes Balears a establir els mecanismes necessaris perquè aquests alumnes nouvinguts es puguin incorporar de manera adequada en el nostre sistema educatiu.

5. El Parlament de les Illes Balears insta el Govern de les Illes Balears a complir amb el principi internacional de disponibilitat lingüística, que reconeix plenament el dret dels ciutadans a ser atesos en la llengua oficial que desitgin.»

(BOPIB núm. 86, de 15 de febrer de 2013.)

Carta Europea de les Llengües Regionals o Minoritàries i l’Administració perifèrica de l’Estat

La Comissió d’Assumptes Institucionals i Generals del Parlament de les Illes Balears, en sessió tinguda el dia 24 d’abril de 2013, va aprovar la Resolució següent derivada d’una proposició no de llei, del Grup Parlamentari MÉS, relativa a la Carta Europea i l’Administració perifèrica de l’Estat:

«1. El Parlament de les Illes Balears insta el Govern de l’Estat a complir amb el que estableix la Carta Europea de les Llengües Regionals o Minoritàries.

2. El Parlament de les Illes Balears insta el Govern de l’Estat a vetllar per la presència de la llengua catalana en els serveis públics de l’Administració perifèrica de l’Estat ubicats a les Illes Balears.

3. El Parlament de les Illes Balears insta el Govern de l’Estat a assegurar que el personal de l’Administració de l’Estat a les Illes Balears tengui un domini suficient de la llengua catalana per garantir els drets lingüístics dels catalanoparlants.»

(BOPIB núm. 97, de 3 de maig de 2013.)

Política general en cultura

El Ple del Parlament de les Illes Balears, en sessió tinguda el dia 4 de juny de 2013, va aprovar la Resolució següent derivada d’una moció, del Grup Parlamentari Socialista, relativa a política general en cultura, amb una esmena presentada pel Grup Parlamentari MÉS:

«12. El Parlament de les Illes Balears insta el Govern de les Illes Balears a respectar l’acord de l’Ajuntament d’Alcúdia, així com de la resta d’ajuntaments de les Illes, que modifica la relació de llocs de treball i s’hi estableix el requisit de coneixement de la llengua catalana en tota la seva plantilla.»

(BOPIB núm. 103, de 14 de juny de 2013.)

Formació del professorat en matèria de llengües estrangeres

La Comissió de Cultura, Educació i Esports del Parlament de les Illes Balears, en sessió tinguda el dia 3 d’octubre de 2013, va aprovar la Resolució següent derivada d’una proposició no de llei, presentada pel Grup Parlamentari Popular, relativa a l’impuls formatiu del professorat en matèria de llengües estrangeres:

«El Parlament de les Illes Balears insta el Govern de les Illes Balears a dur endavant un impuls formatiu del professorat en matèria de llengües estrangeres mitjançant el reforç dels programes formatius dels CEPS.»

(BOPIB, núm. 119, de 18 d’octubre de 2013.)

Orientació política general del Govern de les Illes Balears

El Ple del Parlament de les Illes Balears, en sessió tinguda el dia 29 de novembre de 2013, va aprovar diverses resolucions derivades del Debat sobre l’orientació política general del Govern. Entre aquestes resolucions cal destacar-hi, pel que fa a la llengua catalana, les següents:

«32. El Parlament de les Illes Balears manifesta la seva satisfacció per la sentència del Tribunal Constitucional per la qual es declara la constitucionalitat de la darrera modificació de la Llei de funció pública, mitjançant la qual l’acreditació del coneixement de la llengua catalana deixa de ser un requisit per ser un mèrit per tal d’accedir a la funció pública de la CAIB.

[...] 56. El Parlament de les Illes Balears insta el Govern de les Illes Balears a continuar amb la implantació progressiva del plurilingüisme mitjançant l’aplicació del Decret de tractament integrat de les llengües en els centres docents no universitaris de les Illes Balears. En aquest sentit, el Parlament de les Illes Balears manifesta el seu total suport al Decret integrat de llengües del Govern de les Illes Balears, la necessitat d’implementar un ensenyament de qualitat trilingüe accessible per a tothom i rebutja qualsevol tipus d’insubmissió a una norma aprovada per la majoria absoluta d’aquesta cambra. Així mateix reconeix, tal com manifesta també la interlocutòria del Tribunal Superior de Justícia de les Illes Balears que aquesta norma respecta i fa efectiu el compliment de la Llei de normalització lingüística que reconeix el dret a rebre l’ensenyament amb les dues llengües cooficials.»

(BOPIB núm. 128, de 13 de desembre de 2013.)

Defensa de l’autonomia del Parlament de les Illes Balears

El Ple del Parlament de les Illes Balears, en sessió tinguda el dia 10 de desembre de 2013, va aprovar la Resolució següent derivada d’una proposició no de llei, presentada pel Grup Parlamentari Popular, relativa a la defensa de l’autonomia del Parlament de les Illes Balears:

«2. El Parlament de les Illes Balears constata que el Parlament de Catalunya no té competències per declarar que les “iniciatives legislatives dels governs balear i aragonès no s’ajusten ni a la Carta Europea de les Llengües Regionals o Minoritàries (CELROM), ratificada per l’Estat espanyol ni a la Declaració universal dels drets lingüístics, que van ser aprovades per unanimitat al Congrés dels Diputats”.1

[...] 5. El Parlament de les Illes Balears defensa la llengua catalana, pròpia de les Illes Balears, fent una especial protecció a les modalitats insulars de Mallorca, Menorca, Eivissa i Formentera, d’acord amb el que estableix l’Estatut d’Autonomia de les Illes Balears.

[...] 6. El Parlament de les Illes Balears constata que la Llei de normalització lingüística estableix a l’article 18 que “els alumnes tenen dret a rebre el primer ensenyament en la seva llengua, sigui la catalana o la castellana”, i continua en el punt 2, “A tal efecte, el Govern ha d’arbitrar les mesures pertinents per fer efectiu aquest dret. En tot cas, els pares o els tutors poden exercir, en nom dels seus fills, aquest dret, instant les autoritats competents per tal que sigui aplicat adequadament.”»

(BOPIB núm. 129, 20 de desembre de 2013.)

1 Aquesta resolució reprodueix una de les resolucions aprovades pel Parlament de Catalunya en el Debat de política general del Govern de Catalunya el 25 de setembre de 2013. Malgrat les cometes, no es tracta d’una transcripció literal.